1. Introduction. יומא דף כב:. See רמב"ם תמידין ומוספין ד:ד that this is why we count fingers of כהנים. Brought להלכה in מגן אברהם סימן קנו ס"ק ב'.
2. Very practical למעשה – Israeli census (necessary for economic planning and information about changing sociological conditions.
3. Israelis have refused to participate.
4. The source for the איסור.
5. גמרא ברכות דף סב – assumes it is from פרשת כי תשא and that is why דוד was punished.
6. Dangerous – רש"י שם explains that עין הרע rules over numbered items. רבינו בחיי שם – judged individually instead of as part of a group.
7. יומא דף כב: - שאול using shards.
8. יומא שם – pesukim for הושע.
9. Why not use פסוקים from חומש? מהרש"א – would assume it only applies in aftermath of עגל when we need כפרה.
10. שרידי אש – from torah we wouldn’t know it is even אסור לדבר מצוה.
11. רש"י דברי הימים א' פרק כז פסוק כד שמואל א' פרק טו פסוק ד – an additional number of פסוקים which would only teach an איסור to count all of כלל ישראל, not just part.
12. מזרחי פרשת כי תשא – perhaps the איסור only applies to counting all the Jewish people. This seems against our גמרא about the כהנים and about שאול counting part of the population with pottery.
13. Where did Dovid go wrong?
14. רמב"ן שמות ל:יב – thought it only applied in the מדבר.
15. רמב"ן במדבר א:ג – no צורך, just feeding his ego. Need a purpose AND indirect count.
16. Whoever the איסור is on, it seems the danger is for the counted.
17. רמב"ן שם – Dovid counted from age 13, not 20
18. מזרחי לשמות – Dovid was planning on paying later. Thought there was no איסור, just that a ransom had to be paid.
19. חתם סופר’s חידוש. Two Requirements:
20. Must be indirect because the count won’t be so precise!
21. Even if indirect, still need a ransom. The כהנים didn’t need a ransom because they weren’t being counted. The shards of שאול weren’t a ransom because it also wasn’t a count, just a way to determine roles in war.
22. Chasam Sofer would not allow the census because there is no “ransom”.
23. Practical Opinions.
24. דעת המתירים:
25. שו"ת שרידי אש – it is indirect because you are counting names on a paper and it is also for a good purpose.
26. Rav Menachem Kasher – three reasons to allow it:
27. Moshe was allowed to count names on a paper – written counts are fine
28. Non-Jews also included in the count
29. Not really accurate.
30. דעת המחמירים:
31. Rav Goren:
32. Since multiple names are on each form, you aren’t just counting pieces of paper.
33. Only Jews living in Israel count רמב"ם שגגות יג:ב so the count is for all of כלל ישראל.
34. שו"ת ציץ אליעזר, הגר"ח קניבסקי – there is no real purpose because we already know approximate numbers
35. Danger may be independent of the איסור, and therefore ill advised even if permissible.

**1 - תלמוד בבלי מסכת יומא דף כב עמוד ב**

ואם היו שניהן שוין הממונה אומר להם הצביעו וכו'. תנא: הוציאו אצבעותיכם למנין. ונימנינהו לדידהו! - מסייע ליה לרבי יצחק, דאמר רבי יצחק: אסור למנות את ישראל אפילו לדבר מצוה, דכתיב +שמואל א' יא+ ויפקדם בבזק. - מתקיף לה רב אשי: ממאי דהאי בזק לישנא דמיבזק הוא? ודילמא שמא דמתא הוא, כדכתיב +שופטים א+ וימצאו אדני בזק? - אלא מהכא, +שמואל א' טו+ וישמע שאול את העם ויפקדם בטלאים. אמר רבי אלעזר: כל המונה את ישראל עובר בלאו, שנאמר +הושע ב+ והיה מספר בני ישראל כחול הים אשר לא ימד. רב נחמן בר יצחק אמר עובר בשני לאוין שנאמר לא ימד ולא יספר. אמר רבי שמואל בר נחמני, רבי יונתן רמי: כתיב: והיה מספר בני ישראל כחול הים וכתיב אשר לא ימד ולא יספר! לא קשיא: כאן - בזמן שישראל עושין רצונו של מקום, כאן - בזמן שאין עושין רצונו של מקום. רבי אמר משום אבא יוסי בן דוסתאי: לא קשיא; כאן - בידי אדם, כאן - בידי שמים. אמר רב נהילאי בר אידי אמר שמואל: כיון שנתמנה אדם פרנס על הציבור - מתעשר. מעיקרא כתיב ויפקדם בבזק ולבסוף כתיב ויפקדם בטלאים. - ודילמא מדידהו? - אם כן מאי רבותא דמילתא?

**2 - רמב"ם הלכות תמידין ומוספין פרק ד הלכה ד**

ולמה מונה המניין שהסכימו עליו על האצבעות שהוציאו ולא היה מונה על האנשים עצמן לפי שאסור למנות ישראל אלא על ידי דבר אחר שנאמר ויפקדם בטלאים.

**3 - מגן אברהם סימן קנו ס"ק ב**

אסור למנות ישראל אפי' אינו מכוון למנות רק להטיל גורל אפי' לדבר מצוה אלא מוציאין אצבעותיהם ומונין אצבעותיהם [יומא דף כב]

**4 - שמות פרק ל פסוק יב**

כי תשא את ראש בני ישראל לפקדיהם ונתנו איש כפר נפשו ליקוק בפקד אתם ולא יהיה בהם נגף בפקד אתם:

**5 - רבינו בחיי שמות פרק ל פסוק יב**

ונתנו איש כפר נפשו לה' בפקוד אותם. במדבר. "ולא יהיה בהם נגף בפקוד אותם". לדורות, לכך הזכיר פעם שנית "בפקוד אותם". או יהיה הראשון לשון מנין והשני לשון השגחה, מלשון: (ירמיה י, טו) "בעת פקדתם יאבדו", ושעור הכתוב כן: "ונתנו איש כפר נפשו לה'" במנות אותם כדי שלא יהיה בהם נגף בהשגיחו אותם.

וגלה לך הכתוב כי העם הנפרט במנינו כל אחד לגלגלותם, הנה הוא מושגח מבעל ההשגחה יתעלה וכל מעשיו נפרטין לפניו ואז יחול הנגף, מה שאין כן בתחלה שהיה ענינו נמשך בכלל הרבים, אבל עתה בהיות כל יחיד ויחיד וכל מעשיו נפרטין אי אפשר מבלתי עונש וכענין שהשיבה השונמית לאלישע: (מלכים - ב ד, ג) "בתוך עמי" וגו', כלומר איני רוצה שתתפלל בשמי לפני המלך או אל שר הצבא, מוטב לי שיהיה עניני נכלל בכלל הרבים ולא נפרטת פן אענש, וידוע כי אותו היום שכתוב בו: (שם, יא) "ויהי היום", ראש השנה היה. ומכאן ראוי אותו היום שכל באי עולם עוברין לפניו כבני מרון שיהיה יום הדין ופקודת עונש לעולם ולהתפחד ולדאוג בו, כיון שכל יחיד נפרט וכל מעשיו נפרטין (ירמיה לב, יט) "לאיש כדרכיו וכפרי מעלליו", וכן תמצא בספר רות: (רות א, א) "וילך איש מבית לחם יהודה", הזכירו הכתוב סתם, וכשנפרט אחר כן ונזכר: (שם, ב) "ושם האיש אלימלך", מה כתיב שם: (שם, ג) "וימת אלימלך".

**6 - תלמוד בבלי מסכת ברכות דף סב עמוד ב**

+שמואל א' כ"ו+ אם ה' הסיתך בי ירח מנחה אמר רבי אלעזר: אמר ליה הקדוש ברוך הוא לדוד מסית קרית לי? הרי אני מכשילך בדבר שאפילו תינוקות של בית רבן יודעים אותו, דכתיב +שמות ל'+ כי תשא את ראש בני ישראל לפקדיהם ונתנו איש כפר נפשו וגו'. מיד +דברי הימים א' כ"א+ ויעמד שטן על ישראל, וכתיב +שמואל ב' כ"ד+ ויסת את דוד בהם לאמר לך מנה את ישראל. וכיון דמנינהו לא שקל מינייהו כופר, דכתיב +שמואל ב' כ"ד+ ויתן ה' דבר בישראל מהבקר ועד עת מועד. מאי עת מועד? - אמר שמואל סבא חתניה דרבי חנינא משמיה דרבי חנינא: משעת שחיטת התמיד עד שעת זריקתו. רבי יוחנן אמר: עד חצות ממש. +שמואל ב' כ"ד+ ויאמר למלאך המשחית בעם רב אמר רבי אלעזר, אמר ליה הקדוש ברוך הוא למלאך: טול לי רב שבהם, שיש בו ליפרע מהם כמה חובות. באותה שעה מת אבישי בן צרויה ששקול כרובה של סנהדרין. +דברי הימים א' כ"א+ ובהשחית ראה ה' וינחם, מאי ראה? אמר רב: ראה יעקב אבינו, דכתיב +בראשית ל"ב+ ויאמר יעקב כאשר ראם. ושמואל אמר: אפרו של יצחק ראה שנאמר +בראשית כ"ב+ אלהים יראה - לו השה. רבי יצחק נפחא אמר: כסף כפורים ראה, שנאמר +שמות ל'+ ולקחת את כסף הכפורים מאת בני ישראל וגו'. רבי יוחנן אמר: בית המקדש ראה, דכתיב +בראשית כ"ב+ בהר ה' יראה. פליגי בה רבי יעקב בר אידי ורבי שמואל בר נחמני, חד אמר: כסף הכפורים ראה, וחד אמר: בית המקדש ראה. ומסתברא כמאן דאמר בית המקדש ראה, שנאמר +בראשית כ"ב+ אשר יאמר היום בהר ה' יראה.

**7 - תלמוד בבלי מסכת פסחים דף סד עמוד ב**

תנו רבנן: פעם אחת ביקש אגריפס המלך ליתן עיניו באוכלוסי ישראל. אמר ליה לכהן גדול: תן עיניך בפסחים. נטל כוליא מכל אחד, ונמצאו שם ששים ריבוא זוגי כליות, כפלים כיוצאי מצרים חוץ מטמא ושהיה בדרך רחוקה. ואין לך כל פסח ופסח שלא נמנו עליו יותר מעשרה בני אדם, והיו קוראין אותו פסח מעובין.

**8 - מהרש"א חידושי אגדות מסכת יומא דף כב עמוד ב**

אסור למנות את ישראל כו'. והא דלא מייתי ליה איסורא ממנין דמשה בחצאי שקלים ולא מנה אותן להדיא כמפורש ביה ולא יהיה בהם נגף גו' דמשמע שהמנין שולט בו עין הרע להביא נגף י"ל דאיכא לפרושי דלקח מהם חצאי שקלים לכפרה על שחטאו בעגל כמ"ש לכפר על נפשותיכם ולהגין בכך עליהם שלא יהיה בהם נגף אבל במנין בזק לא שייך לכפרה אלא משום איסור מנין וכן המנין בטלאים ליכא למימר משום כפרה באו לקרבן דהא כולהו מדשאול הוו כדלקמן ואין אדם מתכפר בדבר שאינו שלו ועוד דלא הוזכר בהן לכפרה ודו"ק

עובר בלאו שנאמר והיה מספר גו'. ויש לדקדק אמאי לא מייתי בכה"ג מקרא דבדאורייתא דכתיב ושמתי את זרעך כחול הים אשר לא יספר מרוב וי"ל דההוא קרא לאו משום איסורא נגעו בו אלא דקאמר שלא יספר מרוב דהיינו מחמת ריבוי כ"כ שילאה הסופר למנותם אבל בהאי קרא דהושע לא מסיים ביה מרוב דמשמע דאיסורא קאמר שלא ימד ולא יספר וק"ל:

**9 - רש"י דברי הימים א פרק כז פסוק כד**

ויהי בזאת קצף על ישראל - מאותו קצת שמנה היה קצף על ישראל לפי שעלה במחשבתו למנות כל ישראל לעבור על הפסוק אשר אם יוכל איש למנות את עפר הארץ וגו' (בראשית יג) ולעבור הפסוק הבט נא השמימה וגו' (שם /בראשית/ טו):

**10 - רש"י שמואל א פרק טו פסוק ד**

ויפקדם בטלאים - אמר לכל אחד ואחד שיקח טלה מצאנו של מלך ואחר כך מנה את הטלאים לפי שאסור למנות את ישראל שנאמר בם לא יספר מרוב (בראשית ל"ב י"ג):

**11 - רמב"ן שמות פרק ל פסוק יב**

(יב) צוה הקדוש ברוך הוא את משה כאשר תשא ראש בני ישראל במנין יתנו כפר נפש מחצית השקל, ואמר לו (בפסוק טז) ולקחת את כסף הכפורים הנזכר, ונתת אותו על עבודת אהל מועד, ומזה ילמוד משה שימנה אותם עתה, וכן עשה, כמו שאמר (להלן לח כה), וכסף פקודי העדה מאת ככר. ולא הוצרך להאריך ולומר, ועתה תשא ראשם ונתת הכסף על עבודת אוהל מועד, כי הדבר מובן מעצמו שימנם עתה, ולפיכך כלל המצוה, כאשר תשא ראשם תעשה כן, שיכנס בכלל כל פעם שימנם:

והנראה אלי, כי לא הצריך אותו עתה לבא באהליהם ולמנותם כאשר יעשה בחומש הפקודים (פרשת במדבר. ועי"ש ברש"י ג טו), רק שיעשה כאשר יאמרו רבותינו (שקלים פ"א ה"א) בשקלי הקרבנות, צוה עליהם שכל היודע בעצמו שהוא מבן עשרים שנה ומעלה יתן הסך הזה, והם הביאו אליו הכופר נדבה עם כל שאר הנדבה בבקר בבקר, ולכן לא אמר רק ונתת את כסף הכפורים, כלומר הנה צויתיך כאשר תמנם שיתנו כופרם ועתה יתנו מעצמם הכופר ותתן אותו על עבודת אהל מועד, ולכן לא הוצרך עתה לאהרן ונשיאים שיהיו עמו. ואין טענה מכל העובר על הפקודים, כי פירושו הראוי לעובר. ומפני שלא נתפרש כאן אם היא מצות דורות, או לשעה למשה במדבר, טעה דוד ומנה אותם בלא שקלים, והיה הנגף בהם, והתודה עליו, ויאמר דוד אל ה' חטאתי מאד אשר עשיתי:

ורבותינו (מגילה כט ב) דרשו מכאן שלש תרומות מרבוי המקראות. וכן נראה ממה שאמר הכתוב (דהי"ב כד ו) מדוע לא דרשת על הלוים להביא מיהודה ומירושלים את משאת משה עבד ה' והקהל לישראל לאהל העדות, יראה מזה כי משאת משה מצוה לדורות להביאו לבדק הבית אף על פי שלא ימנם, וכן בקרבנות כדברי חכמים, וכן כתוב (נחמיה י לג לד) והעמדנו עלינו מצות לתת עלינו שלישית השקל בשנה לעבודת בית אלהינו, ללחם המערכת ומנחת התמיד ולעולת התמיד השבתות החדשים למועדים ולקדשים ולחטאות לכפר על ישראל וכל מלאכת בית אלהינו. מכאן מפורש שהיו מביאים שקלים בכל שנה לקרבנות ולבדק הבית:

**12 - רמב"ן במדבר פרק א פסוק ב**

אבל כפי דעתי היה הקצף עליו בעבור שמנאם שלא לצורך, כי לא היה יוצא למלחמה ולא עושה בהם דבר בעת ההיא, רק לשמח לבו שמלך על עם רב, והוא מאמר יואב (ש"ב כד ג) ויוסף ה' אלהיך אל העם כהם וכהם מאה פעמים ואדוני המלך למה חפץ בדבר הזה. וראיתי במדבר סיני רבה (ב יז), ר' אליעזר בשם ר' יוסי בן זמרא אמר, כל זמן שנמנו ישראל לצורך לא חסרו, שלא לצורך חסרו, איזה זמן נמנו לצורך בימי משה ובדגלים ובחלוק הארץ, שלא לצורך בימי דוד:

ויתכן עוד שנפרש ונאמר כי דוד צוה למנות כל איש ישראל, רצוני לומר מבן שלש עשרה שנה ומעלה שהוא איש, כי לא נזכר במנינו "מבן עשרים שנה ומעלה", אבל אמר לכו ספרו את ישראל וגו' ואדעה את מספרם (דה"י א כא ב), וזה היה ענשו, כי הכתוב לא הרשה למנות רק מבן עשרים שנה ומעלה בשקלים. ומפני שזה איננו מפורש בכתוב טעה בו, כי חשב במה שאמר "ולא יהיה בהם נגף" שהוא בשקלים שהם כופר להם, אבל יואב נתן לבו וחשש לדבר. והכתוב מעורר לבי בזה, במה שאמר (שם כז כג כד) ולא נשא דוד מספרם למבן עשרים שנה ולמטה כי אמר ה' להרבות את ישראל ככוכבי השמים יואב בן צרויה החל למנות ולא כלה ויהי בזאת קצף על ישראל, היה נראה שמנין יואב היה למטה מבן עשרים, והוא היה הקצף, שאין ה' חפץ שיהו כל ישראל בגדר מנין, שהוא ירבם ככוכבי השמים כאשר אמר (בראשית טו ה) אם תוכל לספור אותם. והכתוב שאמר במנין ההוא (דה"י א כא ה) ויהיו כל ישראל אלף אלפים ומאה אלף איש שולף חרב, אין ענינו שהיו כולם יוצא צבא בישראל, אבל פתרונו שהיו בריאים וחזקים למלחמה, הגיד כי לא מנה החולים והחלשים והזקנים מפני שהיה דבר המלך נתעב אצלו. וזה ענין הגון מאד. ועל דעת מדרש אגדה (ברכות סב ב) שהיה שם מנין ממש, טעו כלם. ולכך אמר (ש"ב כד א) לך מנה את ישראל, וכתיב (שם פסוק י) אחרי כן ספר את העם, כי בתורה לא נזכרה בהם ספירה כלל, כי טעם "במספר שמות" יגידו כל אחד שמותם בפקוד אותם בכופר:

**13 - תוספות רי"ד מסכת יומא דף כב עמוד ב**

אסור למנות ישראל אפילו לדבר מצוה פי' לדבר שבקדושה צריך לשיפקדם ע"י דבר אחר אבל שלא לדבר מצוה אפילו ע"י דבר אחר אסור שאם יועיל ע"י דבר אחר שלא לדבר מצוה למה נענש דוד כשמנה את ישראל והי' דבר בישראל ימנה אותם ע"י דבר אחר ולמה לא עשה יואב וכל סנהדרין שבישראל ע"י דבר אחר ויתנו המספר לדוד כלום הי' רוצה דוד כ"א לדעת מספרם ימנו ע"י דבר אחר ולא הי' דבר בעם אלא לאו שלא לדבר מצוה אסור למנותם אפילו ע"י דבר אחר ומעשה דדוד שלא לדבר מצוה הי' שלא הי' בעת המלחמה למנות עליהם שרי צבאות ומפני זה נענש:

**14 - שו"ת שרידי אש חלק א סימן קמ**

אם מותר להשתתף במפקד הנערך על ידי משרד הפנים

ב"ה יום ב', י"ד בסיון תשכ"א, מונטרה

לידי"נ היקר הרה"ג וכו' מהר"י גוטרמן

שלו' לו ולביתו

מה שהציע כת"ר לפני את השאלה שנתעוררה בארץ על מפקד העם ע"י משרד הפנים, אם מותר לקחת חלק במפקד זה ולמסור לממשלה ובאי כוחה תשובות על השאלון שהם מציעים לכל אחד?

בוודאי צדק כת"ר, שזהו כמנין ע"י דבר אחר, שמותר לפי דעת הרמב"ם הל' תמידין ומוספין פ"ד ה"ד, אלא שכת"ר כתב, שיש לחשוש לדברי הרמב"ן בפ' במדבר, שכתב שנענש דוד בעבור שמנאם שלא לצורך ומקורו בבמד"ר שם. לפי"ד, המינוי שמונים עכשיו הוא ג"כ לצורך, כי כן נהוג בכל הארצות למנות את מספר התושבים ומינוי זה נחוץ מאד מכמה בחינות, כי הממשלה צריכה לדעת מספר יושבי הארץ לשם ענייני כלכלה, ייצוא ויבוא של צרכי אוכל נפש וצרכי חיים שונים, וגם לשם ההגנה הארצית, וכיו"ב. אלא, שצריך למנות ע"י דבר אחר, כמו שעשה שאול, שמנאם בבזק ובטלאים, כדאיתא ביומא כ"ב, ב, והגמ' אומרת שם: אסור למנות את ישראל אפילו לדבר מצוה, ומביאה ראי' משאול, שמנאם בבזק ובטלאים אעפ"י שהי' לדבר מצוה, כדי ללחום מלחמת מצוה, מ"מ לא מנאם אלא ע"י בזק או ע"י טלאים (ואיני מבין מה שכתבו שם בתו"י: "שם מקום הוא לפי הפשט", והרי זה נגד הגמרא? ולמה להם לכתוב זאת, והרי אין כאן המקום לפרש מקרא כפשוטו? וצ"ע). גם הרד"ק בפירושו לשמו"א ט"ו, ד' כתב כרמב"ן. הוא מביא שם דברי הגמ' ביומא, שעובר בלאו וגם דברי המדרש: "כ"ז שנמנו ישראל לצורך לא חסרו" ומסיק שאפילו מנה אותם לצורך צריך שימנה אותם בדבר אחר ושלא לצורך חסרו אפילו אם מנה אותם בדבר אחר, שאל"כ קשה למה לא לקח יואב מכל אחד שום דבר וימנה הדבר ההוא ולא יהי' בהם נגף. הרי שהחזיק הרד"ק בשיטת הרמב"ן.

וראיתי בבאר שבע למס' תמיד פרק א', ד"ה הממונה, שהקשה, למה לגמ' ביומא כ"ב, ב להביא ראי' לאיסור המינוי מדברי קבלה ולא הביאה מהתורה עצמה, והרי זה כתוב מפורש: כי תשא את ראש וגו' ופירש"י: אל תמנם לגולגלות אלא יתנו כל אחד מחצית השקל ותמנה את השקלים? ואין לומר, שמכתוב זה אין ללמוד שאסור אפילו לדבר מצוה ולפיכך מביא קרא דשאול, דמשם ילפינן שאסור אפילו לדבר מצוה, דהא ליתא - דא"כ קשה אמאי לא רצה יואב למנות את ישראל עפ"י מצות דוד המלך (שמו"ב כ"ד, ג') והרי הי' יכול למנות אותם ע"י דבר אחר, כמו שעשה שאול? וא"כ מוכח שאפילו ע"י דבר אחר אסור למנות אם המינוי הוא שלא לצורך.

ולא הבנתי קושייתו ולא מה שכתב "דהא ליתא דא"כ,,,"- הרי הדבר פשוט, שמכתוב שבתורה אין ללמוד שאסור אפילו לדבר מצוה ולהכי יליף בגמ' משאול, שאף שהי' לדבר מצוה מ"מ מנאם בטלאים. וממילא מתורצת הקושיא, למה לא רצה יואב לשמוע למצות דוד והרי היה יכול למנות בדבר אחר - שהרי הגמ' אומרת ששאול מנאם ע"י דבר אחר אעפ"י שהמינוי הי' [עמוד תנא] לצורך מצוה, וא"כ יוצא דשלא לשם מצוה אסור למנות אפילו ע"י דבר אחר ולפיכך לא רצה יואב למנות מפני שהי' שלא לצורך. ודברי בעל ב"ש בלתי מובנים, אם לא שנאמר שכוונתו לומר, שבע"כ למד יואב זאת מפסוק שבתורה, שהרי יואב לא ידע את הפסוק בשמו"א, שממנו לומדת הגמ' שאסור אפילו לדבר מצוה שלא ע"י דבר אחר, ובע"כ שלמד זאת מפסוק שבתורה וא"כ קשה על הגמרא, למה יליף מדברי קבלה והרי יש ללמוד ממקרא מפורש? אבל זה קשה, היכן מפורש בתורה שאסור אפילו לדבר מצוה?

ובבאר שבע שם מוסיף להקשות, אמאי לא מנו מוני המצות גם לאו זה שאסור למנות את ישראל? וקושיא זו יש לי ליישב באופן פשוט, שהגמ' ביומא כ"ב, ב מביאה שתי מימרות: אחת של ר' יצחק, שאסור למנות אפילו לדבר מצוה, ויליף מקרא "ויפקדם בטלאים", ושני' של רב נחמן בר יצחק שעובר בשני לאוין, שנאמר: "לא ימד ולא יספר". והנה המימרא של ר' יצחק אינה אומרת שיש בה איסור לאו וא"כ לא הי' למוני המצוות למנות לאו זה. וראה מה שכתב הרמב"ם בספר המצוות מצוה קכ"ט: "וזה הלאו שלילת החיוב,,, וזה ענינו בענין לאו הבא מכלל עשה, שאינו נמנה עם הלאוין". והרמב"ן, במצוות ששכח אותן הרב, מצוה ז', השיג עליו. ועי' במגלת אסתר שתירץ דברי הרמב"ם.

ועכ"פ בענין איסור המינוי לא נאמר בפסוק שאסור למנות ורק בא להזהיר על הנגף, ומזה אנו למדים שאסור כדי למנוע מן הנגף וע"כ לא שייך למנותה במנין הלאוין. והלאוין שהביא רנב"י מקרא "לא ימד ולא יספר" נדחו על ידי ר' שמואל בר נחמני, שאמרו שם: ר' יונתן רמי כתיב והי' מספר בנ"י וכתיב אשר לא ימד ולא יספר? ל"ק, כאן בזמן שישראל עושין רצונו של מקום, כאן בזמן שאין עושין רצונו של מקום. ורבי אמר: כאן בידי אדם, כאן בידי שמים. והיינו שר"ש בר נחמני ור' יונתן ורבי מפרשים את הפסוק כפשוטו, שאין הכתוב בא לאסור את המינוי, אלא בא לומר שעם ישראל ירבה במספר רב אשר לא יוכלו לספור אותם, וכן פירש המהרש"א שם, ועי' בתוס' שבת נ"ו, א ד"ה רק, שהקשו: "הא איכא מעשה דהסתה", שדוד ציווה למנות את ישראל? ותירצו: "דלא הוי כ"כ עון גדול וגם שגג". מוכח, שגם התוס' סוברים שעפ"י מסקנת רנב"י אין כאן לאו, אלא אזהרה שלא למנות, כדי שלא יבוא הנגף.

אולם רש"י בפירושו לשמו"א ט"ו, ד': וישמע שאול וגו' ויפקדם בטלאים, כתב: "אמר לכ"א ואחד שיקח טלה מצאנו של מלך ואח"כ מנה את הטלאים, לפי שאסור למנות את ישראל, שנאמר בם לא יספר מרוב (בראשית לב, יב)". משמע שרש"י לא פירש כמהרש"א. וצ"ע מה שרש"י מביא פסוק אחר שלא הובא בגמרא ועי"ש במהרש"א שהגמ' לא הביאה הפסוק מבראשית משום ששם נאמר "לא יספר מרוב" ואין כאן רמז לאיסור - ורש"י הביא דוקא פסוק זה מבראשית וזה פלא.

ובב"ש כתב בשם הרא"מ שדוד טעה וחשב שהכתוב בפ' כי תשא לא אסר למנות אותם לגולגלותם, אלא אחר שנמנו לגולגלותם שלטה בהם עין הרע ולכן אמר הכתוב ונתנו איש כופר נפשו, שיתנו כפרה תמורת נפשם, ולפיכך מנה אותם דוד ונתן אח"כ חצאי שקלים לכפר עליהם. והכתוב לא הזכיר זאת, לפי שבאמת אין לעשות כן, למנות ולתת כופר של חצאי שקלים. והב"ש כתב דאשתמיט מיני' גמרה ערוכה בברכות ס"ב, ב, שא"ש: וכיון דמנינהו לא שקל מינייהו כופר. ועל הקושיא, איך טעה דוד לעבור על מקרא מפורש בתורה - אומר בעל ב"ש, שהגמ' אומרת שדוד שכח את הפסוק שבתורה, כמו שנא' בברכות שם: אמר ליה הקדוש ברוך הוא לדוד, מסית קרית לי - הרי אני מכשילך בדבר שאפילו תינוקות של בית רבן יודעים אותו, שנאמר כי תשא וגו'. וראה שם בב"ש שמביא גם מה שכתבו המפרשים, שדוד טעה וחשב שלא היתה הגזירה הזאת (בפרשת כי תשא) אלא לפי שעה בשביל האדנים של המשכן כמש"נ: "ולקחת את כסף הכפורים,,, ונתת אותו על עבודת אהל מועד". טעם זה מביא הרמב"ן בפ' כי תשא, ובלבוש האורה השיג על הרמב"ן וכתב: איך אפשר לתלות טעות כ"כ מכרעת באדוננו דוד? ועי"ש שכתב שטעה דוד וסבר שמותר למנות תחלה ואח"כ לקחת שקלים, וזה כמו שכתב הרא"ם. ובעל באר שבע בהשיגו על הרא"ם לא ידע, כפי הנראה, שהשגה זו מכוונת גם כלפי רבו, בעל הלבושים.

[עמוד תנב] והנה קושיית בעל ב"ש מהגמ' ברכות ס"ב, ב תסוב גם על הרמב"ן, שגם הוא כתב בפ' במדבר, וז"ל: "ואמר בדוד מספר מפקד העם, כי ידע מספרם בפקידת הכופר [הרמב"ן מפרש "מספר מפקד העם" מספר השקלים, שהם הם מפקד העם, כמש"נ "בפקוד אותם" או "תפקדו אותם"], כי רחוק הוא אצלי שלא יזהר דוד במה שאמר הכתוב ולא יהי' בהם נגף בפקוד אותם". וגם בקושיית הב"ש, למה לא שמע יואב למצות דוד והרי הי' יכול למנות אותם ע"י דבר אחר - הקדימו הרמב"ן וכתב: "ואם אולי טעה דוד למה לא עשה יואב שקלים"? ולבסוף מסיק הרמב"ן, שהקצף היה על דוד "בעבור שמנאם שלא לצורך". והנה באמת לא נעלם מהרמב"ן הגמ' בברכות ס"ב, ב, שהרי בפ' כי תשא כתב הרמב"ן: "ומפני שלא נתפרש כאן אם היא מצות דורות או לשעה, למשה במדבר, טעה דוד ומנה אותם בלא שקלים". ולכאורה דברי הרמב"ן בפ' כי תשא סותרים את דבריו בפ' במדבר. וראיתי ברמב"ן מהדורת הרב רח"ד שעוועל, בהערות המהדיר: בפ' כי תשא פירש הרמב"ן עפ"י האגדה במס' ברכות ובפ' במדבר פירש ע"ד הפשט, עי"ש שכ"כ בספר נמוקי שמואל וכן בספר כור זהב. ונראה, שיש לפנינו מדרשות חלוקות למה קצף ה' על דוד, שלפי הגמ' בברכות הוא על שעבר על הכתוב בתורה ולא מנה אותם ע"י דבר אחר, ובבמד"ר - על שמנה אותם שלא לצורך. אבל לדינא הכל מודים שע"י דבר אחר מותר רק אם הוא לצורך.

אולם ראיתי בספר גור אריה למהר"ל מפראג, שכתב דברים מתמיהים לכאורה, ועי' שם בפרשת כי תשא, שבתחילה מביא פירש"י, שכתב: "אל תמנם לגולגולת, אלא יתנו כל אחד מחצית השקל ותמנה את השקלים ותדע מנינם", והקשה: "מנ"ל (לרש"י) דבר זה, שמא מותר למנותם לגולגלותם ולא יהי' בהם נגף, שכבר נתנו כופר נפשם, כדמשמע לישנא דקרא: ונתנו איש כופר נפשו"? ועוד, אם כדברי רש"י שהקב"ה צוה ש"אל ימנה אותם לגולגלותם, א"כ כופר נפשם למה, הרי לא נמנו אלא חצאי השקלים"? ועי' שם שתירץ, שרש"י דייק כן מלשון כי תשא את ראש, שפירושו: אם רוצה אתה לדעת מנינם - ונתנו איש וגו'. ואח"כ הקשה, למה מנה דוד את בנ"י? וכתב, שדוד סבר שהמצוה הי' רק במדבר, שהיו יחד "והשטן יותר שולט". ואחר כך כתב: "אך מדברי רז"ל לא משמע כך, שצריך לתת חצי השקלים ולמנות השקלים, רק שיתנו כופר נפשם ואז לא יהי' בהם נגף. והשתא אתי שפיר שמנה דוד את ישראל, כי ישראל היו נותנים חצאי שקלים מידי שנה בשנה באדר כופר נפשם ואין צריך לתת בשעת המנין, דסוף סוף נתנו כופר נפשם. ובתנחומא בפ' כי תשא: אמר ר' אמי בר זימרא, כל זמן שנמנו ישראל לצורך לא חסרו, שלא לצורך חסרו. אימתי נמנו לצורך? בימי משה, ושלא לצורך - בימי דוד, ולא אמרו כי לכך חסרו מפני שמנה אותם לגולגלותם והי' לו למנותם ע"י דבר אחר, ש"מ דאם הוא לצורך, כמו שהי' בימי משה, אין צריך למנות חצאי שקלים כלל. ולכך בימי דוד לא הי' חסרים, שכבר נתנו כופר נפשם כשנתנו חצאי שקלים, אלא מפני שהי' המנין שלא לצורך שלא נצטווה. ובזה טעה דוד, שהי' מונה את ישראל שלא לצורך. ואין לומר שדוד מנה אותם על ידי חצאי שקלים - זה אין משמע מדברי רש"י, שאמר: כמו שהי' בימי דוד, ש"מ כי סבירא ליה כי דוד לא מנאם ע"י חצאי שקלים. ולכך (צ"ל: ולפי"ז) לא הי' צריך לרש"י לומר כלל שלא ימנה אותם בעצמם לגולגלות רק ע"י חצאי שקלים, אלא אפילו אם ימנה אותם בעצמם, כיון שנתנו חצאי שקלים לכפרה והמנין הוא לצורך, שפיר דמי".

ונראה בעין, שהמהר"ל מפראג לא ראה דברי הרמב"ן בפ' במדבר, שכתב שדוד מנה אותם ע"י חצאי שקלים אלא שמנה שלא לצורך ולכך לא רצה יואב לשמוע לו ובשביל זה חרה בו אף ה'. וקשה לומר שנעלמו מרבינו המהר"ל דברי הגמ' בברכות ס"ב, ב שדוד לא מנה ע"י חצאי שקלים ושהשם השכיח אותו מה שכתוב בתורה כי תשא, כנ"ל, אלא שהמהר"ל סבר שהמדרש בתנחומא פ' כי תשא ובמד"ר במדבר חולקים על האגדה במס' ברכות, אלא שקשה על מה שהעלה שבאם נתנו חצאי שקלים באדר מותר למנותם בגולגלותם שלא ע"י דבר אחר אם הוא לצורך וא"כ איך יפרנס דברי הגמ' ביומא כ"ב, ב שאסור למנות את ישראל אפילו לדבר מצוה ומוכיח זאת משאול שמנה אותם בטלאים, דממ"נ, אם נתנו ישראל חצאי [עמוד תנג] שקלים, לא הי' צריך שאול למנותם בטלאים והרי המנין של שאול הי' לצורך: ואם לא נתנו חצאי שקלים מה הועיל שאול שמנה אותם בטלאים, הרי הטלאים אינם תשלומין לחצאי שקלים ומכש"כ לא הבזק, שהם חרסים, כמו שפירש"י, ולפי המהר"ל צריך לתת חצאי שקלים למנוע את הנגף. ובע"כ שהמהר"ל סובר שהמדרש בתנחומא וכן בבמד"ר חולקים על הגמ' ביומא וסוברים דמותר למנות לצורך אפילו לא ע"י דבר אחר.

ועוד אפשר, שהמהר"ל סובר שבימי שאול לא נתנו חצאי שקלים ולכך מנאם ע"י טלאים, שלדעתו רק כשמונים ישראל לגולגלותם ושולט בהם השטן, אז צריך לתת חצאי שקלים וגם דרוש שיהי' המנין לצורך, אבל אם מונים אותם ע"י דבר אחר, שאז אין השטן שולט אין צורך בנתינת חצאי שקלים ומספיק אם המנין הוא לצורך כמו שהי' בימי שאול, לצורך מלחמה. אלא, שמלשון הרמב"ם, שכתב בהל' תמידין ומוספין שם, שאסור למנות ישראל אלא ע"י דבר אחר ולא הזכיר שמותר רק לצורך, משמע שדחה דברי המדרש מפני הגמ' דיומא וסובר שהמדרש חולק על הגמ'. אבל אין זה מוכרח, שהרמב"ם לא כתב הלכה בדיני מנין ישראל, אלא כתב להסביר מה שבמקדש מנו ע"י האצבעות ולא ע"י האנשים ובמקדש הי' לצורך.

ועוד נ"ל שהרמב"ן בפ' במדבר לא כתב להלכה שאסור למנות גם ע"י דבר אחר רק כשיש צורך, אלא כתב שחרון אף ה' בדוד הי' על שמנה אותם רק לשמח את לבו, וזהו עניין מוסרי שבשבילו נענש, אבל אם יש איזה צורך או תועלת שהיא, אין איסור ולאו דווקא צורך מצוה. וזה דבר מסתבר, דשלא לצורך היינו כמו שכתב הרמב"ן "בעבור שמנאם שלא לצורך", כי לא הי' יוצא למלחמה, ולא עושה בהם שום דבר בעת ההיא, רק לשמח את לבו, שמולך על עם רב, והוא שאמר יואב: "ויוסף ה' אלהיך אל העם כהם וכהם מאה פעמים,,, ואדוני המלך למה חפץ בדבר הזה?". ויוצא מדברי הרמב"ן, שאם הי' עושה בהם דבר והי' צריך למנותם בשביל אותו דבר, לא הי' בזה שום חטא.

יחיאל יעקב וויינברג

**15 - שו"ת משפטי עוזיאל כרך ד - עניינים כלליים סימן ב**

מנין בני ישראל לפקודיהם

ב"ה, ד' תמוז תרצ"ז.

שלמא רבא מן שמיא ונהורא מעליא לכבוד ידידי ועמיתי מסגני לויה הרה"ג דיינא דנחית לעומקא דדינא כמוהר"ר שלום בכר יחיא יצחק הלוי יצ"ו. חבר משרד הרבנות בעיה"ק תל אביב.

שאלני רב חביבי בדבר המפקד שרגילים לעשות בארצנו בהסתדרות הפועלים, או על ידי ועדי הקהילות ומוסדות העיריה, לדעת מפקד מספר העם היושב בארץ ונמנה להסתדרות זו, או לשם בחירות ועדי הקהלות והעיריות בשאלונים מיוחדים בכתב, ואח"כ מונים מספרם מתוך הכתב אי יאות עבדי ואין בזה צד אסור.

ומעכ"ת פתח פתחא להאי דינא ממ"ש בגמ': אסור למנות את ישראל אפילו בדבר מצוה, שנאמר ויפקדם בטלאים (יומא כ"ב) ופסקה הרמב"ם בהלכותיו (תמידין פ"ד ה"ד) והוסיף וכתב מעכ"ת כי יסוד דין זה נאמר בכתוב: כי תשא את ראש בני ישראל לפקודיהם ונתנו איש כפר נפשו לה' בפקוד אותם ולא יהיה בהם נגף בפקוד אותם, הרי שעל ידי דבר אחר כגון תרומת שקלים או הצבעה מותר למנות והוא הדין מתוך הכתב.

ואולם לפי הנחה זו הוקשה לו למר, דא"כ למה נענשו בימי דוד והלא אז לא היה המנין אלא מתוך הכתב? ואם נאמר שחטא דוד היה משום שנעשה המנין שלא לשם מצוה, אם כן צריכים אנו לדעת הגדרת מפקד שהוא לצורך מצוה, ואם מפקדי ההסתדרויות או ועדי הקהלות והעיריות נכללים בגדר מנין שהוא לצרך מצוה, ומענותנותיה דמעכ"ת בקשני לחות דעתי בשאלה זו.

ואני בעניי הנני נדרש לאשר בקשני להשיב כהלכה, לפי קצר השגתי, ואען ואומר: מאי דפשיטא ליה למעכ"ת שעיקר דין אסור המנין נובע מקרא, דכתיב: ונתנו איש כופר נפשו ולא יהיה בהם נגף, אינו מחוור, לע"ד, שהרי בגמ' למדו זאת מדברי קבלה מדכתיב "ויפקדם בטלאים" (שמואל א' י"א) או מדכתיב "והיה מספר בני ישראל אשר לא ימד" (יומא שם) ולא למדו זה מגופה דקרא שנאמר בתורה, ובאמת מהרש"א ז"ל בחדושי אגדות עמד בזה וכתב: והוא דלא מייתי ליה אסורא ממנין דמשה וכו', יש לומר דאיכא לפרושי דלקח מהם חצאי שקלים לכפרה על שחטאו בעגל כמ"ש לכפר על נפשותיכם, אבל במנין בזק לא שייך לכפרה אלא משום איסור מנין, וכן המנין בטלאים ליכא למימר משום כפרה באו לקרבן, דהא כולהו משאול הוו כדלקמן ואין אדם מתכפר בדבר שאינו שלו ועוד דלא הוזכר בהן לכפרה עכ"ל.

מכאן אתה למד דמהרש"א סבר דקרא דכי תשא הוא הוראת שעה ולא לדורות, וחטאו של דוד היה דעבר על דברי קבלה ומסורת, דאסור למנות את ישראל. ובשיטה זו עומד מהר"י אברבנאל ז"ל דכתב: כי נגף הבא בעקב המנין אינו בא מדין עונש שמימי, אבל הוא דבר טבעי שהמנין שנעשה פנים בפנים, גורם היזק רב, שהעין הוא הגורם היותר מזיק בהבטתו הארסיית וכמו שזכרו מהאפעה שימית האדם בראותו פניו. וההיזק היותר עצום הוא כשתהיה הבטתו אל פני הנראה, שתכנס הארסיות בעיניו ובאזנו ומדרך הפה שהם כלים פתוחים, קלים להתפעל באופן שיובל משם ההיזק אל המוח הקרוב לשם, ולזאת הסבה לא היו החכמים הראשונים מקפידים אם היו הדברים הנמנים אברים מהאנשים בלי הפנים כאלו תאמר אצבעותיהם, ואין ספק שהיזק זה נמשך בטבעו במנין אשר יעשה אותם ברצונו; אבל מפקד הנעשה במצות אלוקים לא יוזק, כי שומר מצוה לא ידע דבר רע וחז"ל אמרו: שלוחי מצוה אינם נזוקים, ומפני זה אמר יתברך למשה: כי תשא את ראש וכו' לצורך תרומת האדנים ווי העמודים וכלי שרת וכו', תצוה שיתן איש כופר נפשו לה' כדי שיגן בעדם ויצילם מהמות ועין הרע השולטת במנין וכו'. הנה התבאר מזה שלא היה זה מצוה לדורות שיהיה המנין תמיד על ידי שקלים, ולכן לא נמנתה מצוה זו במנין המצוות לא בעשין ולא בלאוין. ולכן נמנו ישראל במדבר סיני וערבות מואב מבלי שקלים לגולגלותם, וכן נמנו הלוים כמה פעמים ואמנם בימי דוד לא באה המגפה מפני העין כי הוא חטא בו, ולמה יומת העם? אלא התחייב ישראל באותה המגפה, בעבור שמרדו בדוד מלכם ונמשכו אחרי שבע בן בכרי, ולכן כדי להענישם ושיהיה על ידי דוד עונשם אשר מרדו בו, הסית השם יתברך את דוד למנותם והם נמנו בראשיהם לגולגלותם ושלטה בהם עין הרע לפי (שלא: כצ"ל) היו בהסתר פנים, ולא הצילם השם כי העין הרע בלי ספק שיזיק אם לא יגן השם יתברך על המקבל אותו. עכת"ד (אברבנאל עה"ת סדר כי תשא) הרי לך שני נביאים מתנבאים בסגנון אחד, דמצות התורה היתה לשעה ולא לדורות.

אולם דבריהם מופרכין ונסתרים מסוגיא דגמרא: אמ"ל הקדוש ברוך הוא לדוד: מסית קרית לי? הריני מכשילך בדבר שאפילו תנוקות של בית רבן יודעים אותו דכתיב כי תשא וכו' (ברכות ס"ב) וכן נאמר בסוגין דוד בשתים ועלתה לו מאי נינהו דאוריה ודהסתה (יומא שם), הרי שמצות התורה בכי תשא היא לדורות והוא בגדר דבר שאפילו תנוקות של בית רבן יודעים אותו ואינם טועים בו, ובלא זה נמי דבריהם מופרכין מעיקרם, דא"כ עקרת מצות תרומת שקלים לדורות, ובאמת הרמב"ן ז"ל למד מדכתיב: מדוע לא דרשת על הלוים להביא מיהודה וירושלם משאת משה עבד ה' והקהל לאהל העדות (דברי הימים ב' כ') יראה מזה כי משאת משה מצוה לדורות להביאו לבדק הבית אפילו שלא ימנה וכן בקרבנות מדברי חכמים, וכן כתוב: והעמדנו עלינו מצות לתת עלינו שלישית השקל וכו' לכפר על ישראל וכל מלאכת בית אלוקינו (נחמיה ה' י').

ומפני שלא נתפרש כאן אם היא מצות לדורות או לשעה טעה דוד ומנה אותם בלא שקלים והיה הנגף בהם, והתודה דוד ואמר: חטאתי מאד אשר עשיתי (הרמב"ן שמות ל') ובלא זה דברי מהרי"א מתחלתן ועד סופן תמוהים ומופרכין מאד, שהרי דוד צוח ואומר: חטאתי מאד אשר עשיתי,,, העבר נא את עוון עבדך כי נסכלתי מאד (שמואל ב') אנכי חטאתי ואנכי העויתי ואלה הצאן מה עשו תהיי נא ידך בי ובבית אבי (שם י"ז) ואנו נאמר מדעתנו שזה היה חטא העם שמרדו בדוד והענישם השם יתברך על ידי דוד?

זאת ועוד, הכתוב אומר מפורש: ויתן ה' דבר בישראל ויאמר דוד אל ה' בראותו את המלאך המכה בעם (שם ט"ו - י"ז) הרי שלא היה אז נגף טבעי מארסיות העינים אלא עונש אלוקי על חטא דוד. ולא כדברי מהרי"א שלא הגן עליהם השם מהיזק הטבעי של ארסיות עין הרע.

אמנם אין להכחיש דבר טבעי של ארסיות עין הרע שהיא פוגמת קשה מאד באדם המקבלו. אבל זהו עין הרע שבא מתוך חמדה או קנאה איבה כעס ושנאה, או עין הרע היפנוטית שהיא מכוונת הבטתה לכך, אבל אין זה מחייב דבר כללי ארצי ואין זה נמצא במנין העם על ידי ראשיו ומנהיגיו שהוא נעשה לתועלת העם.

הרמב"ן כתב שעונשם של ישראל בדבר זה היה כפול: א) מפני שלא נתנו שקלים בשעת המפקד, ובזה היה ענש דוד והעם ענש שוה. ב) בעוון התאחרם בבנין המקדש שהיה נודד מאהל לאהל ולא התעוררו שבטי ישראל לאמר: נדרוש את ה' ונבנה הבית לשמו והסתיע מהכתוב ויוסף אף ה' לחרות בישראל (שמואל ב' כ"ד) אלא שדוד באהבתו הגדולה את העם תלה הקולר בעצמו, ואמר אנכי חטאתי ואלה הצאן מה עשו (שם) וזו דרך מבקשי רחמים שיקלו החטא מעל העם ונותנים אותו על היחיד הגורם. (הרמב"ן עה"ת במדבר ט"ז כ"א).

וגם דברי הרמב"ן אלה לא נהירין לי, לפי שבאמת נתינת השקלים אינה מכפרת איסור המנין, ולא מבטלת עונש הכרוך בו, אלא היתר המנין הוא כשיש בו צורך דתי או אפילו מדיני לאמי אלא שגם במקום צורך, צריך לעשות המנין על ידי דבר אחר ולא לגלגולת, וכמעשה דשאול שמנה אותם בבזק או בטלאים. וכיון שדוד מנה שלא לצורך וישראל הוכרחו להשמע לפקודתו, גם אם יואב היה מקבל שקלים וישראל היו נותנים לו, לא היו בזה מתירים עוון המנין ובזה רק דוד הוא החוטא, וכמ"ש דוד: חטאתי מאד אשר עשיתי ועתה ה' העבר נא את עוון עבדך כי נסכלתי מאד, וגם הנביא אמר לו שלש אנכי נוטל עליך וגו' ואם היות שלשת ימים דבר בארצך (שמואל ב' שם), אבל עיקר דברי הרמב"ן שישראל היה להם חטא קדום ושבמעשה זה של דוד התקיים מאמר הכתוב: וביום פקדי ופקדתי, הם נכונים מאד והכתוב מסייעו, דכתיב: ויוסף אף ה' לחרות בישראל, ואפשר מאד לקבל דעת הרמב"ן שזה היה עון אחור בנין המקדש, או דעת הרד"ק שהיו בידם עבירות נסתרות שלא שלטה בה עין מלכות דוד להענישם (שמואל ב' שם) ואפשר לקבל גם דעת מהרי"א שזה היה עונש על ישראל שמרדו במלכות בית דוד במרד שמעי בן גרא.

והדבר מוכרח מעצמו כי אי אפשר לקבל שדוד לבדו חטא וכל ישראל נענשו במכת דבר, וכשאלת דוד עצמו: ואלה הצאן מה עשו. ואפשר מאד שאלו ואלו דברי אלוקים חיים וכל שלשת העבירות שהזכירו הרמב"ן והרד"ק ומהרי"א היו בישראל, ואפשר להוסיף עוד אחת והיא עבירת הגבעונים שלא מחו ישראל עליה. ושלכן נענשו ברעב שלש שנים בארץ (שמואל שם כ"א).

אבל אי אפשר להסכים לדברי מהרי"א שהמנין אינו אסור לדורות אלא שהוא גורם טבעי לנגף העם מסיבת עין הרע. ותרומת שקלים לדבר מצוה מגינה ומצלת ושלא לדבר מצוה אינם נמלטים מגורם הטבעי כמו שהיה בימי דוד. שהרי הכתוב עצמו אומר: שלש אני מטיל עליך וגו' או דבר שלשה ימים וכן אומר וינחם ה' על הרעה ויאמר למלאך המשחית הרף ידך ומלאך ה' היה עם גורן ארונה היבוסי (שמואל ב' כ"ד).

מכאן איסור מפקד ומספר בני ישראל נאמר לשעה ולדורות ומאמר הכתוב מתפרש כן, כי תשא את ראש בני ישראל לפקודיהם במפקד השנתי לדעת הרבוי הטבעי כל העובר על הפקודים יתן תרומת ה' כדי לעשות את המנין לצרך, וזה ברור לע"ד וכמ"ש הרמב"ן.

אולם דברי הרמב"ן צריכין עיון, שנראה סותר את עצמו למה שכתב במקום אחר שהיה הקצף על דוד בעבור שמנאם שלא לצרך כי לא היה יוצא למלחמה ולא עושה בהם דבר בעת ההיא רק לשמח לבו שמלך על עם רב וכו'. וראיתי במדבר רבה רבי אליעזר בשם רבי יוסי בן זמרא אמר, כל זמן שנמנו ישראל לצרך לא חסרו שלא לצרך חסרו ויתכן עוד שנפרש ונאמר כי דוד צוה למנות כל איש ישראל מבן שלש עשרה שנה ומעלה וכו' וזה היה ענשו כי הכתוב לא הרשה למנות רק מבן עשרים שנה ומעלה לשקלים ומפני שזה אינו מפורש טעה בו (במדבר א"ג). וכן ראיתי בצדה לדרך שרמי דברי הרמב"ן אהדדי, ומותיב עליו מסוגיא דגמ' דאמרינן: וכיון דמננהו לא שקל כפר (ברכות מ"ב), אבל לע"ד נראה שדברי הרמב"ן נכונים וצדקו יחדיו, דבאמת עיקר טעותו של דוד היתה בזה שחשב שמצות שקלים נאמרה לשעה ולא לדורות, לכן אין אסור למנות לדורות אפילו שלא לצרך. אבל באמת אסור למנות לדורות שלא לצרך. אפילו ע"י דבר אחר, אבל לצרך כגון תרומת שקלים או לצרך לאמי אחר מותר, וטעות דוד היתה במנין שלא לצרך כי לא היה יוצא למלחמה ולא עושה במנינם לגולגלותם או לשקליהם לשם צרך. וזהו מה שאמרו בגמרא: וכיון דמנינהו לא שקל כפר והלכך הוי מנינם שלא לצרך.

ובדרך זו מתפרשים דבריו האחרונים, שכתב: שחטאו של דוד היה במה שמנה את כל העם מבן י"ג שנה ומעלה משום דמנין זה הוא שלא לצרך, דקטנים מבן עשרים אינם יוצאים למלחמה ולא לכל שירות לאמית. ובזה נתבארו היטב דברי הרמב"ן.

ומעתה הדרא קושין לדוכתא, שלדעת הרמב"ן שמצות שקלים ואסור המנין הכלול בה נאמרה לדורות. מדוע לא למדו בגמרא אסור המנין מדברי תורה דכי תשא את ראש בני ישראל וכו' ולא יהיה נגף, וכן הקשה בספר באר שבע (תמיד כ"ח ב ד"ה הממונה).

ולפי מ"ש הרמב"ן ז"ל מתורץ שפיר דמקרא דכי תשא לא למדנו לאסור אלא שלא לצרך, אבל לצרך כגון תרומת שקלים וכדומה לו מותר. ורבי יצחק וכן רבי אלעזר ורבב"י למדו מדברי קבלה דלא הותר לצרך אלא על ידי דבר אחר כגון שקלים או טלאים והצבעה בבזק או בכל אחר האברים, אבל לגולגלות אפילו לצרך אסור, תדע שהרי פייס התמיד ודאי שהוא לצרך מצוה ובכל זאת אינן מונים אלא על ידי הצבעה.

ועוד יש לומר דמקרא דכי תשא אין ללמוד אלא לאיסור מפקד כללי למפקד כל ישראל, ומדברי קבלה למדנו לאסור אפילו מפקד חלקי (וכן כתבתי מאז בגליון הש"ס שלי ומ"א שם).

ועדיין נשאר מקום עיון דא"כ שאיסור זה הוא לדורות, מה נענה למפקד העם במדבר סיני וערבות מואב מבלי שקלים. ועוד מדוע לא מנו מצוה זאת במנין המצוה וכמ"ש מהרי"א והבאר שבע. והנה לקושיא הראשונה תירץ הרמב"ן, שמפקד מדבר סיני נעשה על ידי שקלים, וזה נזכר בכתוב במאמר תפקוד אותם. לרמוז שלא יספרם רק שיתנו כופר נפשם מחצית השקל ובהם ישגיח ויזכור מספר העם (הרמב"ן עה"ת במדבר א' ג') וכן כתב המלבי"ם פרשת כי תשא, ולקושיא ראשונה יש לומר: שלא מנו אסור המנין מצוה בפ"ע הואיל והיא חלק ממצות תרומת שקלים שהיא המצוה העיקרית, וכן כתב הרמב"ם ז"ל שאין למנות חלקי המצוה חלק חלק בפני עצמו כאשר יהיה המקובץ מהם אחד (ספר המצות שורש י"א). ועתה אחרי שבררנו עיקר הלכה זאת נובין ונדון בשאלה דידן.

והנה מדברי הרמב"ן למדנו: שלא הזהירה התורה על מנין בני ישראל כשהוא נעשה שלא לצרך, ובכגון זה אין מנין השקלים או כל דבר אחר מוציא אותנו מאיסור זה ומענש הכרוך בו: דולא יהיה נגף, אבל מנין שהוא לצרך מותר מן התורה אפילו לגולגלות, אלא שמדברי קבלה אסור למנות לגולגלות, ולא הותר למנות אל על ידי דבר אחר כגון שקלים או הצבעה, ודברי רז"ל במדבר (שם) מסייעים לו להרמב"ן שהרי אמרו: ר"א בש"ר יוסי בן זמרא כ"ז שנמנו ישראל לצרך לא חסרו שלא לצרך חסרו. ואי זה זמן נמנו לצרך בימי משה בדגלים ובחילוק הארץ, שלא לצורך בימי דוד. (במדבר רבה ב' י"ז).

מכאן אנו למדים שלא נקרא שלא לצורך אלא כגון מנין דוד שלא היה בו שום צורך לגמרי, וכמ"ש הרמב"ן, אבל כל מקום שיש בו צורך מותר המנין ע"י שקלים או הצבעה אפילו מדברי קבלה, ויפה כיון מע"כ להלכה במה שהוכיח ממ"ש: מונה אדם אורחיו מפיו אבל לא מתוך הכתב (שבת קמ"ח). הרי דמותר למנות בפיו אפילו בשבת ובחול גם בכתב משום שהוא לצרך הכנת ארוחותיהם, ובודאי דמנין מפיו אינו לפי הגולגלות אלא לפי מקומות ישיבותיהם או לפי המנות וכיון שהוא לצרך מותר ולא צריך שיהיה דוקא צורך מצוה.

ומעתה מתבררת שאלה דידן במפקדים הנעשים בישובנו לצרך בחירות, הואיל ונעשים מתוך הכתב הרי זה כמפקד ע"י שקלים או הצבעה ואין בזה אסור מנין.

אולם עדין נשאר לנו מקום לברר אם מותר לעשות מפקד כזה כשהוא נעשה בצורה כללית למספר נפשות.

והנה מדברי הרמב"ן בתירוצו השני (במדבר שם) מוכח, דמנין שכולל גם את הקטנים מבני עשרים אסורים בכל ענין, וזה היה עיקר עונשו של דוד. אבל דבריו אלו נסתרים לכאורה מסוגין דגמרא, שמוכח דעונש דוד היה משום דמנינהו ולא שקל כופר (ברכות ס"ב) ודברי רז"ל באגדתם נמי מוכיחים שעון דוד היה שמנה שלא לצורך, לכן נראה שהרמב"ן בתרוצו השני כיוון לומר שמעשה דוד היו שני עוונות: שלא לצורך וגם קטנים מבן עשרים, אבל עיקר החטא הוא המנין שלא לצרך אבל מנין העשוי לצורך ועל ידי שקלים או הצבעה מותר אפילו כשהוא כולל גם קטנים מבני עשרים.

לפי זה יוצא לדינא בשאלה בנדון דידן שכיון שהמפקדים נעשים לצורך בחירות וכיוצא בו ומתוך הכתב אין בהם נדנוד איסור. והנלע"ד כתבתי.

**16 - שו"ת ציץ אליעזר חלק ז סימן ג - קונ' מפקד תושבים פרק ח**

(נג) ובנוגע לחילוק בין מנין בפניהם למנין שלא בפניהם אפילו בלדבר הרשות, כשלעצמי היה נלפענ"ד דאולי יש מקום לחילוק בנוגע לחששא דסכנה על בכזאת, דכשהמנין הוא בפניהם אזי שולט העינא בישא אפילו כשהמנין הוא זה להם זו הפעם הראשונה ולא נודע מקודם לכן עוד על מנין הנפקדים הנמצאים בעיר או במדינה הזאת, ובהיות ועין רואה הגופים הנמנים, אבל כשהמנין הוא שלא בפניהם אזי י"ל דאין העין הרע שולט כי אם דוקא בשכבר ידעו פעם מנינם וכעת רוצים להווכח כמה נתווספו, אבל כשהמנין הוא להם זו הפעם הראשונה אזי אינו שולט העין הרע.

וחילי דידי בחילוק זה הוא עפ"י מה שראיתי בספר מלאכת מחשבת להג"מ משה חפץ ז"ל עה"ת בפ' תשא שכותב לדקדק בכתובים שם דראוי ליישב למה אמר לפקודיהם דמשמע שני פקודים ולא לפקודתם? גם מה שהוסיף לומר בפקוד אותם פעמים שתים, כל העובר על הפקודים פעמים שתים ולכפר על נפשותיכם פעמים שתים, על כן כותב לפרש דנכפלו המאמרים כי העין הרע אינו מצוי כי אם בדבר פרה ורבה ונוסף על מה שהיה, אבל כאשר יחסר במניינו לא ישלוט בו העין, הנה א"כ אין מציאות אל העין הרע אלא כשימנו הדבר שתי פעמים ובפעם השנית ימצאוהו מרובה על הראשון אז יש לחוש שיחול העין, וכן אמר יואב ויוסף ד' אלקיך אל העם, נראה שהיתה יראתו על ההוספה, ז"ש ויתן יואב את מספר מפקד העם מספר ומפקד שתי פעמים, שנתן לו המספר ומה שניתוספו על הסכום הקודם, על כן בזה כפל כל הפקודים לומר שבשביל הפקודיים השניים יש לחוש לעין הרע עכ"ד.

והנה אם כי דברי המלאכת מחשבת בשלימותן א"א לקבלן להלכה בהיות ובגמ' [וגם לא במדרשי רז"ל] לא נזכר שום חילוק לבין אם זה מנין ראשון או מנין שני ואסרה בסתמא למנות את ישראל, והיינו אפילו במנין ראשון, אבל תפוס מיהא פלגא דיש מקום לחלק בכזאת לענין סכנת הנגף ולומר דהיכא שהמנין נעשה שלא בפניהם אין חשש של נגף כשזהו המנין הראשון להם, דלפי דברי המלאכת מחשבת הנ"ל אין סתירה לכך ממנינא דדוד ששלט הנגף אף על פי שהיה שלא בפניהם, דלפי דבריו הרי היה שם כבר זה המנין השני ובכדי להיוכח כמה שנתווספו, ולכן שלט שם הנגף, ומשא"כ כשזה להם המנין הראשון בכל כה"ג שפיר יש לומר דאין העין הרע שולט בכה"ג כשהוא גם שלא בפנינו ואפילו כשהמנין לדבר הרשות.

ויוצא לנו לפי"ז דמפקד שני שעורכים בעיר או במדינה יותר חמור ממפקד ראשון שערכו בו. ואין איפוא ללמוד מהיתר שניתן (אם אפילו ניתן) למפקד ראשון לענין מיפקד שני שבו חמירא הסכנתא יותר. ומה גם כשלפי כל הנתונים ניתן לומר שהמפקד הראשון נערך לצורך לשם בטחוניות המדינה וד"ל.

**רמב"ם הלכות שגגות פרק יג הלכה ב**

והסנהדרין עצמן שעשו בהוראתן אינן מצטרפין לרוב הקהל, עד שיהיו הרוב שעשו חוץ מן הסנהדרין, עשו רוב אנשי ארץ ישראל על פיהם, אף על פי שאלו העושים שבט אחד, וכן אם עשו רוב השבטים אף על פי שהן מיעוט הקהל, בית דין חייבים והעושין פטורין, כיצד היו יושבי ארץ ישראל שש מאות אלף ואחד, והיו העושין בהוראת בית דין שלש מאות אלף ואחד והרי כולן בני יהודה בלבד, או שהיו העושים בני שבעה שבטים כולן אף על פי שיש בהן מאה אלף, הרי בית דין חייבין וכל העושים על פיהם פטורין ואין משגיחין על יושבי חוצה לארץ שאין קרוי קהל אלא בני ארץ ישראל, ושבט מנשה ואפרים אינן חשובין כשני שבטים לענין הזה אלא שניהם שבט אחד.